Limbažos

**APSTIPRINĀTS**

ar Limbažu novada domes

27.01.2022. sēdeslēmumu Nr.9

(protokols Nr.1, 11.§)

**LIMBAŽU BĒRNU UN JAUNIEŠU CENTRA**

**NOLIKUMS**

*Izdots saskaņā ar*

*Izglītības likuma 22.panta pirmo un otro daļu*

1. **Vispārīgie jautājumi**
2. Limbažu Bērnu un jauniešu centrs (turpmāk – Iestāde) ir Limbažu novada pašvaldības (turpmāk tekstā – Dibinātājs) dibināta interešu izglītības iestāde, kas īsteno personas individuālajām izglītības vajadzībām un vēlmēm atbilstošas interešu izglītības programmas un veic interešu izglītības organizatoriski metodisko un informatīvo darbību.
3. Iestādes darbības tiesiskais pamats ir Izglītības likums, citi normatīvie akti, kā arī dibinātāja izdotie tiesību akti un šis nolikums.
4. Iestāde ir pastarpinātās pārvaldes iestāde, tai ir savs budžets, ko apstiprina dibinātājs un administrē Limbažu novada administrācija. Iestādei ir savs zīmogs, simbolika - logo un noteikta parauga veidlapa.
5. Iestāde atrodas Limbažu novada pašvaldības Limbažu novada Izglītības pārvaldes (turpmāk - Limbažu novada Izglītības pārvalde) pakļautībā.
6. Iestādes juridiskā adrese ir: Rīgas iela 19, Limbaži, LV – 4001.
7. Dibinātāja juridiskā adrese ir: Rīgas iela 16, Limbaži, LV – 4001.
8. Iestādes izglītības programmu īstenošanas vietas adreses norādītas Valsts izglītības informācijas sistēmā Ministru kabineta noteiktajā kārtībā.
9. **Iestādes darbības mērķis, pamatvirziens un uzdevumi**
10. Iestādes darbības mērķis ir izglītojamo prasmju, spēju attīstīšana atbilstoši viņu vecumam, interesēm, individuālajām vajadzībām un vēlmēm neatkarīgi no vecuma un iepriekš iegūtās izglītības.
11. Iestādes darbības pamatvirziens ir izglītojoša darbība.
12. Iestādes pamatuzdevumi ir:
    1. izstrādāt un īstenot personas individuālajām izglītības vajadzībām un vēlmēm atbilstošas interešu izglītības programmas, kas saskaņotas ar dibinātāju;
    2. nodrošināt iespējas izglītojamo intelektuālajai attīstībai, interešu, spēju un talantu izkopšanai, pašizglītībai, profesijas izvēlei, lietderīgai brīvā laika un atpūtas organizācijai, sekmējot izglītojamo pašapziņas veidošanos, viņu spēju un talantu, izziņas darbības un zinātkāres attīstību;
    3. sekmēt bērnu un jauniešu lietderīgu brīvā laika pavadīšanu un nometņu organizēšanu;
    4. sekmēt pozitīvas, sociāli aktīvas un atbildīgas attieksmes veidošanos izglītojamajam pašam pret sevi, sabiedrību, apkārtējo vidi un Latvijas valsti;
    5. sekmēt izglītojamo ar speciālām vajadzībām iesaistīšanu Iestādes darbībā, veicināt viņu integrēšanos sabiedrībā;
    6. veikt interešu izglītības organizatoriski metodisko un informatīvo darbu Limbažu novadā;
    7. organizēt interešu izglītības pasākumus Limbažu novadā;
    8. organizēt bērnu un jauniešu masu pasākumus;
    9. sadarboties ar nevalstiskajām u.c. organizācijām;
    10. izstrādāt un īstenot pedagogu profesionālās pilnveides un pieaugušo neformālās izglītības programmas normatīvo aktu noteiktajā kārtībā;
    11. racionāli un efektīvi izmantot izglītībai atvēlētos finanšu, materiālos un personāla resursus;
    12. aktualizēt Izglītības iestāžu reģistrā norādāmo informāciju atbilstoši Ministru kabineta noteikumiem par Valsts izglītības informācijas sistēmas saturu, uzturēšanas un aktualizācijas kārtību;
    13. pildīt citus normatīvajos aktos paredzētos izglītības iestādes uzdevumus.
13. **Īstenojamās izglītības programmas**
14. Iestāde īsteno šādas interešu izglītības programmas:
    1. kultūrizglītības programmu;
    2. tehniskās jaunrades programmu;
    3. citas interešu izglītības programmas.
15. Iestāde ir patstāvīga interešu izglītības programmu izvēlē, izstrādē un īstenošanā.
16. Iestāde var īstenot arī pedagogu profesionālās kompetences pilnveides programmas, pieaugušo neformālās izglītības programmas un citas tālākizglītības/kultūrizglītības programmas ārējos normatīvajos aktos noteiktajā kārtībā.
17. **Izglītības procesa organizācija**
18. Izglītības procesa organizāciju Iestādē nosaka Izglītības likums, citi ārējie normatīvie akti, šis nolikums, Iestādes Darba kārtības noteikumi, Iestādes Iekšējās kārtības noteikumi un citi Iestādes iekšējie normatīvie akti, kā arī citi Iestādes direktora (turpmāk – Direktors) izdotie tiesību akti un lēmumi.
19. Iestādes pamatdarbības forma ir grupu vai individuālās nodarbības, kas notiek saskaņā ar Direktora apstiprinātām interešu izglītības programmām un nodarbību sarakstu;
20. Iestāde organizē darbu ar izglītojamiem visu kalendāro gadu:
    1. atbilstoši apstiprinātām interešu izglītības programmām un nodarbību sarakstam;
    2. brīvdienās un brīvlaikos Iestāde strādā pēc atsevišķa plāna un organizē darbu ar jaunu vai mainīgu izglītojamo sastāvu;
    3. Iestāde var organizēt nodarbības arī citās Dibinātāja iestādēs.
21. Iestādes mērķauditorija ir:
    1. bērni un jaunieši līdz 25 gadu vecumam;
    2. pieaugušie bez vecuma ierobežojuma;
22. Izglītojamo uzņemšanas kārtību nosaka Iestādes apstiprinātie noteikumi par izglītojamo uzņemšanu. Pulciņu (grupu) skaitlisko sastāvu un nepieciešamo stundu skaitu nosaka atbilstoši darbības jomai, izglītības programmu saturam un Dibinātāja noteiktajā kārtībā.
23. **Pedagogu un citu darbinieku tiesības un pienākumi**
24. Iestādi vada Direktors, kuru ieceļ amatā un atbrīvo no amata Dibinātāja normatīvajos aktos noteiktajā kārtībā. Darba līgumu ar Direktoru slēdz Limbažu novada Izglītības pārvalde.
25. Direktora tiesības un pienākumi ir noteikti Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Direktora tiesības un pienākumus precizē darba līgums un amata apraksts.
26. Direktora pienākumus viņa prombūtnes laikā veic Iestādes direktora vietnieks.
27. Iestādes pedagogu un citu darbiniekus darbā pieņem un atbrīvo Direktors normatīvajos aktos noteiktajā kārtībā. Direktors ir tiesīgs deleģēt pedagogiem un citiem iestādes darbiniekiem konkrētu uzdevumu veikšanu.
28. Iestādes pedagogu tiesības un pienākumi ir noteikti Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Pedagoga tiesības un pienākumus precizē darba līgums un amata apraksts.
29. Iestādes citu darbinieku tiesības un pienākumi ir noteikti Darba likumā, Bērnu tiesību aizsardzības likumā un citos normatīvajos aktos. Iestādes citu darbinieku tiesības un pienākumus precizē darba līgums un amata apraksts, papildus nosakot, ka attiecībā uz Iestādes darbiniekiem (izņemot pedagoģiskos darbiniekus) piemērojami arī Valsts un pašvaldību institūciju amatpersonu un darbinieku atlīdzības noteikumi.
30. **Izglītojamo pienākumi un tiesības**
31. Izglītojamo tiesības un pienākumi ir noteikti Izglītības likumā, Bērnu tiesību aizsardzības likumā, citos ārējos normatīvajos aktos un iestādes iekšējos normatīvajos aktos.
32. Izglītojamais ir atbildīgs par savu rīcību iestādē atbilstoši normatīvajos aktos noteiktajam.
33. **Iestādes pašpārvaldes izveidošanas kārtība, tās kompetence**
34. Direktors sadarbībā ar Dibinātāju nosaka iestādes organizatorisko struktūru.
35. Direktoram ir pienākums nodrošināt iestādes pašpārvaldes izveidošanu un darbību, piemēram, veidot iestādes padomi, pedagoģisko padomi, vecāku, izglītojamo interešu grupas un institūcijas. Minēto institūciju un interešu grupu darbību nosaka reglaments, ko apstiprina Direktors, un tām ir konsultatīvs raksturs.
36. **Iestādes iekšējo normatīvo aktu pieņemšanas kārtība**
37. Iestāde saskaņā ar Izglītības likumā un citos normatīvajos aktos, kā arī iestādes nolikumā noteikto patstāvīgi izstrādā un izdod iestādes iekšējos normatīvos aktus.
38. Iestādes iekšējos normatīvos aktus izdod iestādes direktors, saskaņojot ar Limbažu novada Izglītības pārvaldi.
39. **Iestādes saimnieciskā darbība**
40. Iestāde ir patstāvīga finanšu, saimnieciskajā un citā darbībā saskaņā ar Izglītības likumā un citos normatīvajos aktos, kā arī iestādes nolikumā noteikto.
41. Iestāde saskaņā ar dibinātāja apstiprinātajiem maksas pakalpojumu izcenojumiem, ja tas netraucē Interešu izglītības programmu īstenošanu, var sniegt šādus maksas pakalpojumus:
    1. telpu iznomāšana;
    2. inventāra, iekārtu iznomāšana;
    3. maksas pulciņu nodarbības;
    4. Iestādes organizētas izglītojošās nometnes;
    5. maksas pasākumi, tirgojot biļetes un ieņēmumus ieskaitot Iestādes budžetā;
    6. citi maksas pakalpojumi, kas apstiprināti normatīvajos aktos noteiktajā kārtībā.
42. Atbilstoši normatīvajos aktos noteiktajam Direktors ir tiesīgs slēgt līgumus ar juridiskām un fiziskām personām par dažādu iestādei nepieciešamo darbu veikšanu un citiem pakalpojumiem (piemēram, iestādes organizētās izglītojošās nometnes, telpu, inventāra vai iekārtu noma), ja tas netraucē izglītības programmu īstenošanu.
43. Iestādes saimnieciskās darbības ietvaros tiek veikta iestādes telpu apsaimniekošana.
44. **Iestādes finansēšanas avoti un kārtība**
45. Iestādes finansēšanas avotus un kārtību nosaka [Izglītības likums](http://www.likumi.lv/doc.php?id=50759) un citi normatīvie akti.
46. Finanšu līdzekļu izmantošanas kārtību, ievērojot ārējos normatīvajos aktos noteikto, nosaka Direktors, saskaņojot ar Dibinātāju.
47. Iestāde sniedz maksas un bezmaksas pakalpojumus, atbilstoši Dibinātāja noteiktajai kārtībai.
48. Dibinātājs nosaka kārtību, kādā Iestāde tiek finansēta no Pašvaldības budžeta līdzekļiem un valsts mērķdotācijas, nosakot finanšu līdzekļus Iestādes uzturēšanai, saimniecisko izdevumu segšanai, interešu izglītības programmu īstenošanai, pasākumu nodrošināšanai un personāla darba algām.
49. Iestādes budžeta tāmes tiek apstiprinātas Dibinātāja noteiktajā kārtībā.
50. Visu finanšu līdzekļu aprite tiek organizēta centralizēti Dibinātāja Finanšu un ekonomikas nodaļā.
51. Iestādes finansēšanas avoti:
    1. valsts budžeta mērķdotācijas;
    2. pašvaldības budžeta līdzekļi;
    3. papildu finanšu līdzekļi.
52. Papildu finanšu līdzekļus Iestāde var saņemt:
    1. ziedojumu un dāvinājumu veidā no fiziskām un juridiskām personām;
    2. sniedzot maksas pakalpojumus;
    3. no izglītojamo vecākiem vai izglītojamajiem kā līdzdalības maksājumu Dibinātāja noteiktajā kārtībā;
    4. ka ieņēmumus no saimnieciskās darbības;
    5. kā projektu īstenošanas līdzekļus saskaņā ar noslēgtajiem līgumiem;
    6. kā citus ieņēmumus atbilstoši spēkā esošajiem normatīvajiem aktiem.
53. Papildu finanšu līdzekļi izmantojami šādiem mērķiem:
    1. Iestādes attīstībai;
    2. mācību līdzekļu iegādei, materiālās bāzes uzturēšanai, pilnveidošanai;
    3. projektu un aktivitāšu īstenošanai;
    4. ziedotāju noteikto mērķu īstenošanai;
    5. darbinieku atalgojumam.
54. Piemaksas, naudas balvas, pabalsti u.c. tiek izmaksātas saskaņā ar spēkā esošajiem normatīviem un Iestādes iekšējiem noteikumiem.
55. Iestādes finanšu un grāmatvedības operācijas veic Dibinātāja centralizētā grāmatvedība.
56. **Iestādes reorganizācijas un likvidācijas kārtība**
57. Iestādi reorganizē vai likvidē Dibinātājs normatīvajos aktos noteiktajā kārtībā, paziņojot par to Ministru kabineta noteiktai institūcijai, kas kārto Izglītības iestāžu reģistru.
58. Iestāde par tās likvidāciju vai reorganizāciju attiecīgās institūcijas, tai skaitā Ministru kabineta noteiktu institūciju, kas kārto Izglītības iestāžu reģistru, un personas informē ne vēlāk kā sešus mēnešus iepriekš (objektīvu apstākļu dēļ – ne vēlāk kā trīs mēnešus iepriekš).

**XII. Iestādes nolikuma un tā grozījumu pieņemšanas kārtība**

1. Iestāde, pamatojoties uz Izglītības likumu, izstrādā Iestādes nolikumu. Iestādes nolikumu apstiprina Limbažu novada pašvaldības dome.
2. Grozījumus Iestādes nolikumā var izdarīt pēc Dibinātāja iniciatīvas vai Direktora priekšlikuma.
3. Grozījumus nolikumā izstrādā Iestāde un apstiprina Limbažu novada pašvaldības dome.

**XIII. Citi būtiski noteikumi, kas nav pretrunā ar normatīvajiem aktiem**

1. Iestādes izdotu administratīvo aktu vai faktisko rīcību privātpersona var apstrīdēt, iesniedzot attiecīgu iesniegumu Dibinātājam – Limbažu novada pašvaldība, Rīgas iela 19, Limbažos, LV 4001.
2. Iestādes darbinieku faktisko rīcību var apstrīdēt, iesniedzot attiecīgu iesniegumu Iestādes direktoram normatīvos noteiktajā kārtībā.
3. Saskaņā ar normatīvajos aktos un Dibinātāja noteikto kārtību iestāde veic dokumentu un arhīvu pārvaldību, tostarp veicot fizisko personu datu apstrādi saskaņā ar Eiropas Parlamenta un Padomes 2016. gada 27. aprīļa regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) un Fizisko personu datu apstrādes likumu.
4. Iestāde īsteno izglītības jomu reglamentējošajos normatīvajos aktos noteiktos mērķus, vienlaikus nodrošinot izglītojamo tiesību un interešu ievērošanu un aizsardzību.
5. Iestāde ir atbildīga par izglītojamo drošību telpās un tās organizētajos pasākumos atbilstoši normatīvajos aktos noteiktajām prasībām, tai skaitā:

55.1. attiecībā uz higiēnas noteikumu ievērošanu;

55.2. civilās aizsardzības, ugunsdrošības, elektrodrošības un darba aizsardzības noteikumu ievērošanu.

1. Atzīt par spēku zaudējušu 29.09.2016. “Limbažu Bērnu un jauniešu centra nolikumu” (apstiprināts ar Limbažu novada domes sēdes lēmumu, protokols Nr.20, 4.§).
2. Nolikums stājas spēkā nākamajā dienā pēc tā apstiprināšanas Limbažu novada pašvaldības domes sēdē.

Limbažu novada pašvaldības

Domes priekšsēdētājs D. Straubergs

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**